QH พุ่งเฉียด 4% ลุ้นโกยกำไรไตรมาส 4/61 สูงสุดของปี โบรกฯเชียร์ซื้อเป้า 4.48 บ.
QH พุ่งเฉียด 4% ลุ้นโกยกำไรไตรมาส 4/61 สูงสุดของปี โบรกฯเชียร์ซื้อเป้า 4.48 บ. ล่าสุด ณ เวลา 15.00 น. อยู่ที่ 2.78 บาท บวก 0.10 บาท หรือ 3.73% สูงสุดที่ 2.80 บาท ต่ำสุดที่ 2.66 บาท ด้วยมูลค่าซื้อขาย 131.53 ล้านบาท
10 ม.ค. 2562

ผู้สื่อข่าวรายงานว่า ราคาหุ้น บริษัท ควอลิตี้เฮ้าส์ จำกัด (มหาชน) หรือ QH ล่าสุด ณ เวลา 15.00 น. อยู่ที่ 2.78 บาท บวก 0.10 บาท หรือ 3.73% สูงสุดที่ 2.80 บาท ต่ำสุดที่ 2.66 บาท ด้วยมูลค่าซื้อขาย 131.53 ล้านบาท

ด้าน บล.เอเซีย พลัส ระบุในบทวิเคราะห์ แนะนำซื้อ หุ้น QH ให้ราคาเป้าหมาย 4.48 บาท โดยมองว่าแนวโน้มกำไรของ QH ในไตรมาส 4/61 จะทำระดับสูงสุดของปี 61 จากการส่งมอบโครงการ Q Sukhumvit ซึ่งมีมาร์จิ้นสูง 37% ตั้งแต่กลางเดือนพ.ย.61 โดยมียอดขายรอโอน (Backlog) รวม 3.2 พันล้านบาท ซึ่งคาดว่าจะโอนในช่วงไตรมาส 4/61 ราว 1.2 พันล้านบาท จะช่วยหนุนต่อยอดขายและกำไรในไตรมาสสุดท้ายของปี 61
ขณะที่ปรับเป้ายอดขายของ QH ในปี 61 ลดลงจากเดิม 13% มาอยู่ที่ 1.3 หมื่นล้านบาท หลังในช่วง 9 เดือนแรกปี 61 ทำยอดขายได้ 9.4 พันล้านบาท และ QH ยังได้ลดแผนการเปิดโครงการใหม่ในปี 61 ลงจากเดิม 15 โครงการ เหลือ 11 โครงการ
อย่างไรก็ตาม QH มีประสิทธิภาพการทำกำไรดีกว่าคาด ทำให้ปรับเพิ่มอัตรากำไรขั้นต้น (gross margin) เป็น 36% จากเดิม 31% และปรับลดต้นทุนประจำผ่านค่าใช้จ่ายในการขายและบริหารต่อยอดขาย (SG&amp;A/Sales) ลดลงมาที่ 16.5% จากเดิม 16.8% ทำให้ภาพรวมกำไรปกติในปี 61 เพิ่มจากเดิมอีก 13.5% มาที่ 4.23 พันล้านบาท และคาดปี 62 จะเพิ่มขึ้นมาที่ 4.36 พันล้านบาท จากประมาณการยอดโอนที่ 1.6 หมื่นล้านบาท และอัตรากำไรขั้นต้น เฉลี่ย 34.6% ลดลงจากปี 61 ที่มีการขายที่ดิน